- ఆర్‌బిఐ గవర్నర్‌ రాజన్‌ హెచ్చరిక
- ప్రపంచ బ్యాంకర్లకు సూచనలు
         లండన్‌: ప్రపంచ దేశాల కేంద్ర బ్యాంకులు నూతన విధివిధానాలు రూపొందించుకోవాల్సిన సమయం ఆసన్నమైందని 'రిజర్వు బ్యాంకు ఆఫ్‌ ఇండియా' (ఆర్‌బీఐ) గవర్నర్‌ రఘురాం రాజన్‌ అన్నారు. 1930 నాటి మహా సంక్షోభంలోకి ప్రపంచ ఆర్థ్ధిక వ్యవస్థ మళ్లీ కూరుకుపోయే ప్రమాదం ఉందని ఆయన ఇక్కడ హెచ్చరించారు. సెంట్రల్‌ బ్యాంకుల మధ్య నెలకొన్న ద్రవ్యపరపతి విధాన పోటీ పరిణామాలు మంచివి కావని ఆయన పేర్కొన్నారు. ఇతర దేశాలతో పోల్చితే భారత పరిస్థితి భిన్నమన్నారు. పెట్టుబడులను ఆకర్షించడానికి ఇప్పటికే ఆర్‌బీఐ వడ్డీ రేట్లను తగ్గించాల్సిన అవసరం ఏర్పడిందన్నారు.
ఇక్కడ 'ఎకెఆర్‌ అసెట్‌ మేనేజ్‌మెంట్‌ ఇన్‌స్టిట్యూట్‌' ఏర్పాటు చేసిన 'ది సెంట్రల్‌ బ్యాంకర్స్‌ ప్రాస్పెక్టివ్‌' అనే అంశంపై రాజన్‌ మాట్లాడుతూ పలు కీలక వ్యాఖ్యలు చేశారు. 1930 నాటి సంక్షోభంలోకి తిరిగి చిక్కుకోకుండా ప్రస్తుత పరిస్థితులకు అనుగుణంగా నూతన నిబంధనలు రూపొందించుకోవాలని రాజన్‌ సూచించారు. ఇందుకోసం అంతర్జాతీయ స్థాయిలో చర్చ జరగాలని, ప్రపంచ స్థాయిలో పరిశోధనలు నిర్వహించడం ద్వారా తగిన చర్యలను తీసుకోవాలని ఆయన సూచించారు.
హొప్రపంచ దేశాలు చిన్నగా, క్రమంగా 1930 తరహా మాంద్యం సమస్యల్లోకి జారుకుంటున్నాయన్నారు. ఇది ప్రపంచానికి రానున్న రోజుల్లో పెద్ద సమస్యగా మారుతుందని తాను భావిస్తున్నానన్నారు. ఇది ఒక్క పారిశ్రామిక ప్రగతి సాధించిన దేశాలు, వర్థమాన మార్కెట్లకు సంబంధించిన సమస్య మాత్రమే కాదన్నారు. సామాన్యులు బలయ్యే వికృతమైన ఆట అని ఆయన అభివర్ణించారు. వడ్డీ రేట్ల తగ్గింపుపై రాజన్‌ మాట్లాడుతూ ఇప్పుడే తాను మాట్లాడితే మార్కెట్ల స్పందనలు మారిపోవచ్చన్నారు. పెట్టుబడుల అంశంలో తాను ఆందోళన చెందుతున్నానని పేర్కొన్నారు. బ్యాంకులు వడ్డీ రేట్లు తగ్గించాల్సిన అవసరం ఉందన్నారు. చౌక రుణాల లభ్యతతోనే సంస్థలు పెట్టుబడులకు ముందుకు వస్తాయన్నారు. వృద్ధి రేటు పెంపుపై కేంద్ర బ్యాంకులపై ఒత్తిడి పెరుగుతుందన్నారు. గత ఏడేళ్ల క్రితం సంభవించిన ఆర్థిక సంక్షోభం తర్వాత సెంట్రల్‌ బ్యాంకులు అనేక చర్యలు తీసుకున్న సంగతిని ఆయన గుర్తు చేశారు. వివిధ దేశాల మధ్య పెట్టుబడుల ప్రవాహంలో దేశాల మధ్య సమన్వయం అవసరమని పేర్కొన్నారు. వృద్ధిని ఒక్కరికొక్కరు పంజుకోవాలని లేకపోతే కష్టమన్నారు. మహాసంక్షోభం నెలకొన్న సమయంలో పెద్ద పోటీ వాతావరణం నెలకొందన్నారు.
హొ'' పోటీ నేపథ్యంలో ప్రపంచ దేశాలు నెమ్మదిగా 1930 తరహా మహా మాంద్యంలోకి జారుకుంటున్నాయి. ఇది ప్రపంచానికి రానున్న రోజుల్లో పెద్ద సమస్యగా మారనుంది. ఇది ఒక్క పారిశ్రామిక ప్రగతి సాధించిన దేశాలు, వర్థమాన మార్కెట్లకు సంబంధించిన సమస్య మాత్రమే కాదు. సామాన్యులు బలయ్యే ప్రపంచ సమస్య.. ఇదో వికృతమైన ఆట ''
అది దుర్భర పరిస్థితి
   మహా సంక్షోభం (1929-39) ప్రపంచంలో ఎప్పుడూ లేని విధంగా పశ్చిమ దేశాల్లో అత్యంత దీర్ఘకాల కొనసాగింది. అప్పుడు కూడా అమెరికాలోనే ఈ సంక్షోభం మొదలయ్యింది. దీంతో ఆక్టోబర్‌ 1929లో భారీగా పడిపోయి, వాల్‌స్ట్రీట్‌లో అనేక చికటి రోజులను నింపింది. లక్షలాది మదుపర్లు భారీగా సంపదను కోల్పోయారు. దీంతో కొన్నేళ్ల పాటు ప్రజలు కొనుగోళ్లకు, పెట్టుబడులకు దూరంగా ఉండిపోయారు. ఫలితంగా పారిశ్రామికోత్పత్తి సూచీలో వరుస పతనం చోటు చేసుకుంది. మరోవైపు నిరుద్యోగిత భారీగా పెరిగింది. 1933 నాటికి ఇది మరీ తీవ్ర స్థాయికి చేరింది. సుమారు 1.30 కోట్ల నుంచి 1.5 కోట్ల వరకు అంటే సగం జనాభాకు ఉపాధి లేకుండా పోయింది. ఈ దశకంలో అమెరికా నిరుద్యోగిత 607 శాతం, జర్మనీలో 232 శాతం చొప్పున పెరిగి ప్రజల్లో తీవ్ర భయాందోళనలు సృష్టించింది. ఇదే సమయంలో బ్యాంకులు చేతులెత్తేసాయి. 1939 వరకు ఇదే పరస్థితి కొనసాగింది. ఈ ప్రభావం పశ్చిమ దేశాలను కూడా తీవ్రంగా కుదిపేసింది. ఈ కాలంలో అమెరికా ఆర్ధిక వ్యవస్థ అతలాకుతలం కావడంతో పాటు ప్రపంచ వృద్ధి రేటులో కూడా 15 శాతం ప్రతికూలత నమోదయ్యింది. ప్రపంచ దేశాల వాణిజ్యంలో కూడా దాదాపు 50 శాతం పతనం చోటు చేసుకుంది. కాగా అనంతరం చోటు చేసుకున్న రెండో ప్రపంచ యుద్దంలో అమెరికా బాగా లబ్ధి పొందింది. దీంతో తిరిగి పుంజుకుంది. పరిమితికి మించిన స్వేచ్ఛ పెట్టుబడి మార్కెట్ల తీరు వల్లే ఈ సంక్షోభం చోటు చేసుకుందని మార్స్కిజం ఎత్తిచూపింది.
ఈ పెట్టుబడిదారి విధానాలు ఆర్ధిక వ్యవస్థలో అంతరాలు పెంచుతాయనడానికి మరో ఉదాహరణగా నిలిచిందని ఆ వర్గం విమర్శించింది. ఈ బుడగల మార్కెట్ల వల్ల సాధారణ ప్రజలు సంక్షోభానికి లోను కావల్సిన దుస్థితికి దారి తీసిందని విమర్శలు పెరిగాయి. 1930లో అప్పుడే అభివృద్ధి చెందుతున్న కొన్ని ఆర్ధిక వ్యవస్థలకు అమెరికాలో మొదలైన ఈ మహాసంక్షోభం వాటిని ఊహించని స్థాయిలో వెనక్కి నెట్టిన ఉదాంతాలను ప్రపంచం ఇప్పటికీ మర్చిపోలేదు.
మీ స్నేహితులకు రికమెండ్ చెయ్యండి